b'\n_START_ARTICLE_\nDavid Caruso\n_START_SECTION_\nOsemdeseta\n_START_PARAGRAPH_\nNjegova prva filmska vloga je bila vloga v filmu Getting Wasted (1980), kjer je zaigral Dannyja. Ve\xc4\x8dino naslednjega desetletja je David Caruso igral stranske vloge v razli\xc4\x8dnih filmih, na primer First Blood, \xc4\x8castnik in gentelman, Blue City, Thief of Hearts in China Girl. Caruso sam pravi, da so ga prvi\xc4\x8d opazili \xc5\xa1ele v vlogi Danielsa, \xc2\xbbkadeta, ki je skoraj utonil\xc2\xab, v filmu \xc4\x8castnik in gentelman. Pojavil se je tudi v filmu Dvoj\xc4\x8dka (1988). Na televiziji se je pojavil v stranski vlogi Tommyja Manna, vodje uli\xc4\x8dne tolpe Shamrocks, v televizijski seriji Hill Street Blues, kjer je igral v zgodnjih osemdesetih. Pojavil se je v dveh epizodah serije NBC-jeve Crime Story, ki so jo predvajali med letoma 1986 in 1988. Leta 1984 je zaigral ameri\xc5\xa1kega olimpijskega atleta Jamesa Brendana Connollyja v NBC-jevi miniseriji The First Olympics: Athens, 1896.\n_START_SECTION_\nDevetdeseta\n_START_PARAGRAPH_\nDavid Caruso je zaigral stranske vloge v kriminalnih filmih, kot sta Kralj New Yorka (1990) in Mad Dog and Glory (1993). Med snemanjem filma Hudson Hawk (1991) je pri\xc4\x8del z igranjem po dolo\xc4\x8denih metodah; na snemanju ni nikoli govoril z nikomer, saj je bil njegov lik, Kit-Kat, nem, ker si je odgriznil jezik._NEWLINE_Njegova prva pomembnej\xc5\xa1a vloga je bila vloga detektiva Johna Kellyja v seriji Newyor\xc5\xa1ka policija, ki jo je pri\xc4\x8del igrati leta 1993. Za svoj nastop v seriji je bil Caruso nagrajen z zlatim globusom. \xc4\x8casopis TV Guide ga je imenoval za enega od \xc5\xa1estih igralcev, ki si ga je bilo v televizijski sezoni 1993/1994 vredno ogledati. Ko je naslednjega leta prenehal igrati v s strani kritikov zelo hvaljeni seriji (zaigral je le v \xc5\xa1tirih epizodah druge sezone), ker mu niso \xc5\xbeeleli zvi\xc5\xa1ati pla\xc4\x8de, je pritegnil veliko pozornosti medijev in javnosti. Po koncu serije ni ve\xc4\x8d dosegel veliko uspeha kot glavni igralec v filmih, \xc4\x8deprav je zaigral v kriminalnem trilerju Poljub smrti (1995), ki so ga kritiki v glavnem hvalili, vendar z njim niso zaslu\xc5\xbeili veliko denarja. Pojavil se je tudi v filmu Jade (1995), ki je bil finan\xc4\x8dno sicer precej uspe\xc5\xa1en, vendar so ga kritiki kritizirali. Leta 2010 je \xc4\x8dasopis TV Guide njegovo odlo\xc4\x8ditev, da zapusti serijo Newyor\xc5\xa1ka policija ozna\xc4\x8dil za \xc5\xa1esto najve\xc4\x8djo \xc2\xbbneumnost\xc2\xab\xc2\xa0na televiziji vseh \xc4\x8dasov. V prvi epizodi serije South Park, \xc2\xbbCartman Gets an Anal Probe\xc2\xab, Kyle svojega brata Ikea sku\xc5\xa1a prepri\xc4\x8dati, da sko\xc4\x8di iz vesoljske ladje tako, da ga prosi, naj \xc2\xbbpoka\xc5\xbee, kak\xc5\xa1na je bila kariera Davida Carusa.\xc2\xab_NEWLINE_Leta 1997 je David Caruso ponovno pri\xc4\x8del igrati na televiziji, saj je zaigral newyor\xc5\xa1kega dr\xc5\xbeavnega to\xc5\xbeilca v CBS-jevi pravno-dramski seriji Michael Hayes, ki pa je trajala le eno sezono.\n_START_SECTION_\n2000. leta\n_START_PARAGRAPH_\nCaruso je ponovno pri\xc4\x8del igrati v filmih, ko je ob Russellu Croweu zaigral stransko vlogo v filmu Dokaz \xc5\xbeivljenja (2000). Leta 2001 je zaigral glavno vlogo v kultni psiholo\xc5\xa1ki grozljivki Deveta seansa._NEWLINE_Med letoma 2002 in 2012 je igral poro\xc4\x8dnika Horatia Cainea v popularnem delu fran\xc5\xa1ize Na kraju zlo\xc4\x8dina, seriji Na kraju zlo\xc4\x8dina: Miami. Je prvi igralec, ki je v vseh treh serijah iz fran\xc5\xa1ize (Na kraju zlo\xc4\x8dina, Na kraju zlo\xc4\x8dina: Miami in Na kraju zlo\xc4\x8dina: New York) zaigral isti lik. Vsaka epizoda serije Na kraju zlo\xc4\x8dina: Miami se je pri\xc4\x8dela z njegovim kratkim stavkom, po \xc4\x8demer je postal slaven. Poznan je tudi po tem, da si v seriji njegov lik sredi stavka odstrani o\xc4\x8dala ali pa odide s prizori\xc5\xa1\xc4\x8da ravno takrat, ko se glavna tema pri\xc4\x8dne (kon\xc4\x8dna poteza). V epizodi serije Late Show with David Letterman, izdani 7. marca 2007, je komedijant Jim Carrey priznal, da je obo\xc5\xbeevalec serije in satiri\xc4\x8dno opona\xc5\xa1al Carusa. Carrey je kamermana prosil, naj se mu \xc2\xbbpribli\xc5\xbea na dramati\xc4\x8den na\xc4\x8din\xc2\xab, nato pa je pri\xc4\x8del govoriti z globljim glasom in si nadel svoja son\xc4\x8dna o\xc4\x8dala. V enem od intervjujev s CBS-jem je Caruso dejal, da je bil nad Carreyjevim opona\xc5\xa1anjem navdu\xc5\xa1en.\n_START_SECTION_\nZasebno \xc5\xbeivljenje\n_START_PARAGRAPH_\nDavid Caruso ima h\xc4\x8derko Greto (roj. 1. junij 1984) iz svojega drugega zakona z Rachel Ticotin. S svojim biv\xc5\xa1im dekletom, Lizo Marquez, ima dva otroka, sina in h\xc4\x8derko. Aprila 2009 je Marquezova vlo\xc5\xbeila to\xc5\xbebo proti Carusu._NEWLINE_Marca 2009 so avstrijsko \xc5\xbeensko s Tirolske aretirali zaradi zasledovanja Carusa; dvakrat se ni pojavila na sodi\xc5\xa1\xc4\x8du, kjer so obravnavali njen primer, da bi se zagovarjala zaradi svojega zlo\xc4\x8dina, nato pa je pobegnila v Mehiko. Po njeni deportaciji iz Mehike jo je avstrijska policija odpeljala v zapor, kjer je ostala do zasli\xc5\xa1anja.'